als_Latn dik_Latn sag_Latn
Deri më tani loja vdekjeprurëse “Balena Blu” u ka marrë jetën rreth 100 të miturve dhe adoleshentëve në Rusi. Ajo po përhapet me shpejtësi pothuajse kudo dhe së fundmi alarmi arrin deri tek ne.
Pak ditë pasi u bë publike se edhe vendi ynë është i shënjestruar nga kjo sfidë e cila dhunon psikologjinë e fëmijëve, duket se për të vegjëlit shqiptarë, loja nuk është aspak e panjohur. Madje shumë prej tyre pohojnë se jo vetëm që e dinë për çfarë bëhet fjalë por tregojnë se janë ftuar që të marrin pjesë në sfidë.
Edhe pse vetë autoritetet nuk e pohojnë këtë pasi deri më tani nuk kanë patur asnjë denoncim, fëmijët tregojnë me detaje eksperiencat e tyre.
“Mua më kanë marrë në telefon dhe më kanë pyetur a dëshiron ta luash Balenën Blu? Por unë e dija që ishte e rrezikshme dhe iu përgjigja: Jo! Pastaj mora kartën dhe e theva,”- tha njëri prej fëmijëve.
E pyetur rreth lojës me fundin tragjik një vajzë ka treguar se shumë veta në klasën e saj e luanin këtë lojë, 2 prej të cilëve shokë të saj.
“Njoh 2 veta në klasën time që e luajnë. Thonë se është një lojë interesante se ka të bëjë me jetën tonë dhe nëse bie nga lartësia nuk të gjen gjë,”- tregoi ajo.
Një tjetër fëmijë, tregon se në klasën e tij ka dhe nga ata të cilët kanë arritur të dhunojnë trupin e tyre, duke çarë duart, por fatmirësisht familjarët e kanë kapur dhe i kanë ndaluar celularin.
“Luajnë 2 shokët e mi, njëri është në nivelin e 31-të dhe tjetri në 35-n. I detyrojnë të zgjohen në mes të natës, flasin me vete, janë si lojra të çmendura.”- tregon një tjetër fëmijë.
Rrëfimet e tyre janë një dëshmi e pastër se kjo lojë e rrezikshme është më popullore nga sa mendonim.
Siç ndodh me të gjithë fëmijët e targetuar në botë edhe këtu tek ne, të miturit tregojnë se fillimisht vjen thjesht si një ftesë në Facebook dhe nëse pranon do paralajmërojnë se nuk ka më kthim pas.
“Më pas ata duan foton tënde, pastaj të shtëpisë dhe sfida e tretë ka të bëjë me një video ku ti e gjuan veten me shpulla,”- tregon një nxënës i shkollës 9 vjeçare.
Personi që e krijoi këtë lojë mësohet se është një 21 vjeçar rus, i cili pak më parë pranoi se objektivi ishin fëmijët, të cilër i quajti “mbetje biologjike” dhe duke bërë këtë po pastronte shoqërinë. Mendohet se deri më tani, ai ka çuar drejt vetvrasjes rreth 16 vajza në Rusi.
Ndërkohë autoritetet shqiptare paralajmërojnë prindërit të jenë vigjilente me fëmijët e tyre dhe të jenë në dijeni të çdo lloj komunikimi që ata kanë në rrjetet sociale.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn